‘กรุงไทย’บุกชิงเค้กค้าเงิน
กรุงไทยลุยโกลบอลมาร์เก็ต เบ่งส่วนแบ่งขึ้นเบอร์ 1 ใน 2 ปี ชี้โอกาสด้านค้าเงินมีมากสุด
15 มี.ค. 2559

กรุงไทยลุยโกลบอลมาร์เก็ต เบ่งส่วนแบ่งขึ้นเบอร์ 1 ใน 2 ปี ชี้โอกาสด้านค้าเงินมีมากสุด 
นายผยง ศรีวณิช รองกรรมการผู้จัดการใหญ่ ผู้บริหารสายงานธุรกิจตลาดเงินตลาดทุน ธนาคารกรุงไทย เปิดเผยว่า ขณะนี้สายงานตลาดเงินตลาดทุน (โกลบอลมาร์เก็ต) มีความพร้อมที่จะให้บริการลูกค้าธุรกิจอย่างครบวงจร ซึ่งเป็นไปตามแผนยุทธศาสตร์ที่ต้องการเป็นอันดับ 1 ในธุรกิจโกลบอลมาร์เก็ต ทั้งส่วนแบ่งตลาด รายได้ และกำไร ภายในปี 2561
ทั้งนี้ ปีนี้ธนาคารตั้งเป้ารายได้ส่วนนี้โตไม่น้อยกว่า 10% จากกว่า 5,000 ล้านบาทในสิ้นปีที่แล้ว คาดว่ารายได้จะมาจากธุรกรรมอัตราแลกเปลี่ยนที่ตั้งเป้าโต 10% และส่วนแบ่งตลาดเพิ่มเป็น 12% พร้อมทั้งช่วงชิงลูกค้ากลับมาใช้บริการเพิ่ม โดยต้องการส่วนแบ่ง (Share of Wallet) ไม่น้อยกว่า 10% จากลูกค้าแต่ละราย 
นอกจากนี้ รายได้ที่จะเพิ่มขึ้นยังมาจากตลาดตราสารหนี้ในตลาดรองที่ยังมีโอกาสเติบโตอยู่ ส่วนตลาดตราสารหนี้ตลาดแรกจากการเป็นผู้จัดจำหน่ายหุ้นกู้ภาคเอกชน ที่ยังมีดีลค้างท่อประมาณ 3 หมื่นล้านบาท จากความต้องการระดมทุนในอุตสาหกรรมโทรคมนาคม ค้าปลีก อาหาร สินค้าอุปโภคบริโภค ส่วนใหญ่เป็นการออกหุ้นกู้เพื่อรีไฟแนนซ์ของเดิมที่ครบกำหนด
“เชื่อว่าปีนี้ส่วนแบ่งตลาดตราสารหนี้ตลาดแรก จะเพิ่มขึ้นจาก 13% เป็น 20% ทำให้ธนาคารขึ้นเป็นอันดับ 1 ของระบบ หลังจากปีที่แล้วได้จัดจำหน่ายหุ้นกู้เอกชน มูลค่า 7.51 หมื่นล้านบาท” นายผยง กล่าว
นายผยง กล่าวว่า เป้าหมายแรกของธุรกิจโกลบอลมาร์เก็ต คือ การช่วงชิงลูกค้าคืนมาให้ได้ จากปี 2557 ลูกค้ารายใหญ่ที่ใช้สินเชื่อธนาคาร มีการใช้บริการธุรกรรมตลาดเงินตลาดทุนเพียง 30% และเพิ่มเป็น 40% ในปี 2558 และ 1 ปีที่ผ่านมา สามารถชิงลูกค้ากลับมาใช้บริการสัดส่วน 40% รวมทั้งสามารถเพิ่มส่วนแบ่งตลาดธุรกรรมทุกประเภทมาอยู่อันดับต้นของระบบ โดยธุรกรรมซื้อขายพันธบัตรรัฐบาลอายุมากกว่า 1 ปี ส่วนแบ่งตลาด ขึ้นจากอันดับ 10 ในปี 2557 เป็นอันดับ 4 การซื้อขายตราสารหนี้เอกชนขึ้นจากอันดับ 10 เป็นอันดับที่ 7 และตลาดอัตราแลกเปลี่ยน ส่วนแบ่งตลาดเพิ่มขึ้นจาก 6.4% เป็น 8.64%